KLASA: 034-05/24-01/132

URBROJ: 711-02-01/02-2024-4

Zagreb, 04. listopada 2024. g.

**TATJANA HOLJEVAC**

**zamjenica pravobraniteljice za djecu**

**Predmet: mišljenje na zahtjev obveznice Tatjana Holjevac,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 11. rujna 2024.g. pod KLASA: 034-05/24-01/132 zaprimilo zahtjev za mišljenje koje je podnijela Tatjana Holjevac, zamjenica pravobraniteljice za djecu.

U podnesenom zahtjevu obveznica navodi da je prije stupanja na dužnost potpisala ugovor s Pravosudnom akademijom za pripremu i provedbu e-tečaja za suce upravnih sudova, čija provedba je odgođena te se očekuje krajem listopada ove godine. Obveznica ističe kako se radi o tečaju za suce upravnih sudova na temu azila i migracija s naglaskom na postupanje prema ranjivim skupinama te da je za istu predviđen honorar. Slijedom navedenog, obveznica postavlja upit može li obavljati navedeni posao.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., dalje ZSSI) na 61. sjednici održanoj 04. listopada 2024., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je sukladno čl. 17. st. 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo je obveznicu dodatno zatražilo predmetne Ugovore sklopljene s Pravosudnom akademijom te je iz istih utvrdilo kako se radi o edukacijskoj djelatnosti obveznice za koje je Ugovorom propisana naknada.

Slijedom navedenog, obveznica može obavljati poslove edukatora na e-tečaju istovremeno uz obnašanje dužnosti te za predmetne poslove primati ugovorenu naknadu.

Povjerenstvo upućuje obveznicu da je sukladno čl. 17. st. 4. ZSSI-a dužna navedenu naknadu prijaviti u godišnjoj imovinskoj kartici za onu godinu u kojoj je naknadu ostvarila.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Tatjana Holjevac, elektroničkom dostavom
2. Objava na internetskoj stranici Povjerenstva
3. Pismohrana